ΓΡΑΠΤΗ ΕΡΩΤΗΣΗ E-2531/96 υποβολή: Amedeo Amadeo (NI) προς την Επιτροπή (8 Οκτωβρίου 1996)

Θέμα: Κρατικές ενισχύσεις στις εναέριες μεταφορές

Δεδομένου ότι οι αεροπορικές εταιρίες αγωνίζονται να αποκτήσουν ή να διατηρήσουν επαρκές ποσοστό μιας αγοράς με χαμηλή ανάπτυξη και υψηλή ανταγωνιστικότητα, υφίσταται ο σταθερός κίνδυνος να χρησιμοποιήσουν οι σημερινοί συμμετέχοντες στην αγορά αθέμιτες μεθόδους προκειμένου να προστατεύσουν τα συμφέροντά τους. Είναι απολύτως αναγκαίο να εφαρμοστoύν αυστηρά οι κανόνες του ανταγωνισμού ιδίως στον τομέα των κρατικών ενισχύσεων και του ελέγχου της καταχρηστικής συμπεριφοράς. Ιδιαίτερα, οι κρατικές ενισχύσεις θεωρούνται αντιπαραγωγικό μέσο που τείνει να προστατεύσει τις ανεπαρκείς επιχειρήσεις έναντι των αποτελεσματικών εκείνων και καθυστερεί ως εκ τούτου την αναγκαία αναδιάρθρωση.

Ποιά μέσα προτίθεται να υιοθετήσει η Ευρωπαϊκή Επιτροπή για να εξασφαλίσει ότι το υψηλό επίπεδο συγκέντρωσης δεν θα μεταφραστεί στον αποκλεισμό δρομολογίων και ωραρίων αναπαράγοντας έτσι τα εμπόδια που έχουν καταργηθεί με μια κανονιστική ενέργεια;

Απάντηση του κ.Van Miert εξ ονόματος της Επιτροπής (20 Νοεμβρίου 1996)

Η Επιτροπή μεριμνά ιδιαιτέρως προκειμένου να μην τεθεί σε κίνδυνο η φιλελευθεροποίηση των αεροπορικών μεταφορών στην κοινότητα με την εφαρμογή πρακτικών που είναι αντίθετες προς τους κανόνες του ανταγωνισμού.

Στο πλαίσιο της ολοένα διευρυνόμενης παγκοσμιοποίησης των αεροπορικών αγορών καθώς και της ενεργοποίησης του ανταγωνισμού στις αγορές οι αεροπορικές εταιρείες προσφεύγουν όλο και περισσότερο στη σύναψη συμφωνιών συνεργασίας ιδιαίτερης ευρύτητας ή συμμετέχουν με σοβαρό μερίδιο στα κεφάλαια των ανταγωνιστών τους. Τοιουτοτρόπως η Επιτροπή μεριμνά ώστε με τις αποφάσεις της να διατηρείται ο ουσιαστικός ανταγωνισμός. Η Επιτροπή δεν έχει την πρόθεση να αντιτεθεί στις εν λόγω αναδιαρθρώσεις, αλλά θα είναι ιδιαίτερα προσεκτική προκειμένου οι αναδιαρθρώσεις αυτές να μην συνεπάγονται αδικαιολόγητο περιορισμό του ανταγωνισμού και να μην παρεμποδίζουν τους νεοαφικνούμενους ανταγωνιστές να διεκδικήσουν ισότημα τα σημαντικότερα δρομολόγια. Κατά συνέπεια οι προσπάθειες που καταβάλλονται προκειμένου να εξασφαλιστεί η πρόσβαση τρίτων αεροπορικών εταιρειών στα διάφορα ωράρια των αεροδρομίων, ώστε να υπάρχουν οι απαραίτητες εγγυήσεις για ουσιαστικό ανταγωνισμό, αποτελεί καθοριστικής σημασίας στοιχείο της πολιτικής που ασκεί η Επιτροπή κατά τη χορήγηση αδειών συνεργασίας μεταξύ ανταγωνιστριών αεροπορικών εταιρειών. Τα παραδείγματα που ακολουθούν πιστοποιούν τη μεγάλη σημασία που η Επιτροπή αποδίδει στην απόδοση ωραρίων.

Στις 20 Ιουλίου 1995, η Επιτροπή συμφώνησε με την αγορά του 49,5% του κεφαλαίου της SABENA από την Swissair μόνο αφού και οι δύο εταιρείες καθώς και οι κυβερνήσεις του Βελγίου και της Ελβετίας δεσμεύτηκαν να επιτρέψουν και σε άλλες εταιρείες να ασκήσουν τα μεταφορικά τους δικαιώματα και να διαθέτουν πρόσβαση στα απαραίτητα ωράρια προκειμένου να εξασφαλιστούν οι πτήσεις μεταξύ Βελγίου και Ελβετίας.

Η Επιτροπή έλαβε δεύτερη απόφαση στις 6 Ιανουαρίου 1996 σχετικά με τη γενική συμφωνία συνεργασίας Lufthansa και SAS. Διαπίστωσε ότι η συγκεκριμμένη συμφωνία περιόριζε ουσιαστικά τον ανταγωνισμό, ιδίως όσον αφορά τις αεροπορικές συνδέσεις μεταξύ της Σκανδιναυΐας και της Γερμανίας, αλλά επιβάλλοντας ορισμένους όρους, ιδίως την υποχρέωση της Lufthansa και της SAS να μη δεσμεύσουν ορισμένα ωράρια στα αεροδρόμια υψηλής πυκνότητας μεταφορών, εξασφάλισε την πρόσβαση στην αγορά των νεοαφικνουμένων εταιρειών και τοιουτοτρόπως τη διατήρηση επαρκούς ανταγωνισμού και για το μέλλον.

Μέχρι σήμερα, η Επιτροπή ακολούθησε έναντι των κρατικών ενισχύσεων πολιτική αποδοχής υπό αυστηρές προϋποθέσεις προκειμένου να επιτευχθεί η αναδιάρθρωση των αεροπορικών εταιρειών για να καταστούν βιώσιμες σε ένα ανταγωνιστικότερο περιβάλλον. Άρα, η Επιτροπή εφαρμόζει τις διατάξεις της συνθήκης κατά γράμμα. Επίσης, η Επιτροπή έχει διατυπώσει κατευθυντήριες γραμμές ((Εφαρμογή των άρθρων 92 και 93 της συνθήκης και του άρθρου 61 της Συμφωνίας για τον ΕΟΧ σχετικά με τις κρατικές ενισχύσεις στον αεροπορικό τομέα (ΕΕ C 350, της 10.12.1994). )) που εξηγούν την πολιτική της λεπτομερέστερα, στις οποίες εξάλλου αναφέρεται και το Αξιότιμο Μέλος του Κοινοβουλίου.